«Шэрджэс дерби» - р гъуэгу тохьэ
   Къэбэрдей-Балъкъэрым хыхьэ Нартан къуажэм щекIуэкIынущ иджы етIуанэу дунейпсо мыхьэна зыгъуэта «Шэрджэс дерби» шыгъажэ кIыхьымкIэ зэхьэзэхуэр.
 Зэпеуэм хыхьэну зи мурадхэм папщIэ ар зэрекIуэкIыну щIыкIэм Адыгэшыр хъумэнымкIэ фондым щыгъуазэ дещI: 
 I) Жэпуэгъуэм и I-м къыщыщIэдзауэ махуипщIым и кIуэцIкIэ махуэ къэс сыхьэт I2-м къриубыдэу зэпачынущ нэхъ мащIэ дыдэу километри I00.
 2) Километр 25-рэ къакIуху, шы къэс Iэщ дохутырхэр къеплъынущ (ветконтроль). Шум гъуэгуанэр пищэну хуит щащIынур шым и гур зы дакъикъэм 64-рэ къеуэу (пульс) зэрыхъужам Iэщ дохутырхэр щыхьэт техъуа нэужьщ. 
 3) Зэпеуэм хэтыну хуит ящIыр зи ныбжьыр илъэси 7-м фIэкIа адыгэ шыбзхэмрэ хакIуэхэмрэщ (алащэхэр хэмыту).
 4) Шымрэ шумрэ дэтхэнэми я хьэлъагъыр килограмм 75-м нэхърэ мынэхъ мащIэу, 90-м нэхърэ мынэхъыбэу щытын хуейщ. 
 5) Зэпеуэм и мылъку саугъэтыр сом мин 500-м нос. Ар гъуэгуанэм и кIэм нэсахэм зэхуэдэу траугуэшэжынущ.
 Шыгъажэ кIыхьым хэтым дежкIэ мыхьэнэ зиIэр шым и къарур зэригъэзахуэу гъуэгуанэм и кIэм нэсынырщ. Узэрыхэтыну Iэмалхэр зэ еплъыгъуэкIэ ткIийуэ къыпфIэщI щхьэкIэ, апхуэдэ бгъэдыхьэкIэм адыгэшым и зэфIэкIыр нэгъэсауэ къигъэнэIуэну Iэмал ирет. Илъэс блэкIам екIуэкIа «Шэрджэс дерби»-м хэтахэм лъэпкъым псэщIэ къыIуагъэкIэжам и закъуэкъым. Махуэ къэс гу лъыботэ зыгъэпсэхугъуэм и чэзур шыбгым ису ирахьэкIыныр нэхъ къэзыщтэ щIалэгъуалэм я бжыгъэм зэрыхэхъуэм. Абы къикIыр Адыгэшыр хъумэнымкIэ фондыр гъуэгу захуэ зэрытетырщ, лъэпкъым и хъугъуэфIыгъуэ нэхъыщхьэхэм хабжэ адыгэшым зыкъызэриужьыжырщ. 
     
Чэрим Марианнэ.
